הוועדה המיוחדת לפניות הציבור, כנסת 19, פרוטוקול מספר 76, 2014-07-02 08:30

עדי קול: בוקר טוב.

עדי קול: אנחנו היום ננסה לענות על השאלה שמטרידה אותי יותר מכול, האם הציבור מוגן כאשר הוא משתמש בסוללות של מכשיר הטלפון סוג גלקסי S4.

עדי קול: התפרסמו בתקשורת מספר מקרים של התפוצצות של הסוללות הללו ואנחנו רוצים להבין האם הסוללות האלה הן חשודות, אם חשודות, מה נעשה כדי להגן על הציבור מפניהן.

עדי קול: כיושבת ראש הוועדה לפניות הציבור התפקיד שלי הוא בראש ובראשונה להגן על הציבור ולייצג את עמדותיו, אני לא רוצה ולא אכנס לסכסוכים עסקיים כאלה ואחרים שנמצאים סביב השולחן ולכן אני מודיעה לכם כבר מראש שאין לי שום כוונה לעסוק בהם.

עדי קול: כל מה שחשוב לי זה לענות על מספר שאלות.

עדי קול: קודם כל השאלה המרכזית, האם הסוללות תקולות?

עדי קול: שאלה שנייה, אם הן תקולות, האם הן מסוכנות לשימוש?

עדי קול: אם הן מסוכנות לשימוש, מה נעשה כדי להגן על הציבור?

עדי קול: האם הודיעו לציבור על כך, האם ביקשו מהציבור לבוא ולהחליף את הסוללות האלה?

עדי קול: ושאלה מרכזית, אם הסוללות תקולות מדוע החברה לא יוצאת בקריאה לציבור כדי לומר להם 'יש פה תקלה, תיזהרו, בואו תחליפו את הסוללות שלכם'?

עדי קול: שאלה אחרונה, כחברת כנסת, שתפקידי לפקח על רשויות הממשלה, אני רוצה לדעת מי הן רשויות הממשלה שאחראיות להגן על הציבור מפני תקלה בסוללות שכאלה.

עדי קול: מבדיקה שערכנו הבנו שיש באמת שני משרדים רלוונטיים, משרד התקשורת ומשרד הכלכלה, ולא ברור מי מביניהם אחראי ובאיזה אופן.

עדי קול: גם את זה נרצה לברר בנושא הזה.

עדי קול: במהלך היממה האחרונה ניהלתי שיחות ארוכות עם שני פרופסורים, פרופ' אורבך ופרופ' עין אלי, שניהם פרופסורים שמתמחים בתחום הזה, הם מומחים עולמיים בתחום של הסוללות ושניהם העלו חשד לגבי התקינות של הסוללות ואמרו באופן נחרץ שיש סכנה.

עדי קול: הם לא נמצאים כאן היום ולכן סיכמתי איתם שאני אתקשר אליהם בטלפון ואנחנו נעלה אותם לשיחה.

עדי קול: אני רוצה לשאול אותם את השאלות האלה, כדי שהם יוכלו להגיד בפיהם, בעקבות בדיקה של הסוללות, מה עמדתם.

עדי קול: דורון, אתה שומע אותי?

<דורון אורבך: כן, בהחלט.

עדי קול: קודם כל אתה נמצא כאן בוועדה לפניות הציבור, פרופ' דורון אורבך, אתה נמצא בשידור בערוץ הכנסת.

עדי קול: פתחתי והצגתי את הבעיה ולכן אני שואלת אותך, השאלה שלי היא פשוטה, האם הסוללות תקולות והאם הם מסוכנות לשימוש?

<דורון אורבך: כל סוללת ליתיום נטענת וכל סוללה בכלל שמפתחת לחץ פנימי היא נחשבת כסוללה מסוכנת.

<דורון אורבך: סוללה נפוחה זאת עדות שהסוללה פיתחה לחץ פנימי ולכן הנחת העבודה צריכה להיות שסוללה נפוחה או סוללה שעלולה לפתח לחץ פנימי היא סוללה מסוכנת לשימוש, צריך להוציא אותה מהשימוש מיד.

עדי קול: האם אתה יודע שהסוללות שנמצאות עכשיו בשוק הן סוללות עם חשד להתנפחות, עם סיכוי להתנפחות, סיכוי גבוה?

<דורון אורבך: קודם כל צריך להבין, שמייצרים מיליונים של סוללות ליתיום נטענות והייצור הוא ייצור תקין עם סטנדרטים, החברות שאמונות על זה יודעות את העבודה, אבל מדי פעם בפעם יכולות להיות תקלות בקו הייצור ואז יכול להיות מצב שבגלל חימום פנימי יש תגובות צדדיות בסוללות והתגובות הצדדיות האלה מפתחות לחץ.

<דורון אורבך: אני יודע שיש סוללות כאלה בשוק, אני גם יודע שהדברים הם תחת שליטה ומעקב.

עדי קול: רגע, אתה יודע שיש מספר סידורי של סוללות שיוצרו בתקלה מסוימת בפס הייצור ולכן הן מסוכנות יותר?

<דורון אורבך: כן.

<דורון אורבך: צריך להבין, אנחנו מדברים על מקרה מאוד ספציפי.

<דורון אורבך: חברת סמסונג, אחת החברות החשובות בעולם בנושאים רבים, חברה מאוד רצינית, אחראית, עם תשתית מדעית מעולה, החברה מצאה שהייתה תקלה בקו ייצור מסוים, למיטב הבנתי וידיעתי יש מעקב מלא אחרי הסוללות הבעייתיות, וגם למיטב ידיעתי החברה לוקחת אחריות עליהן, גם החברה וגם בהתאם לכך היבואנים שלה בארץ.

עדי קול: אבל החברה לא קראה למחזיקי הסוללות האלה לבוא ולהחזיר את הסוללות ולהחליף אותן.

<דורון אורבך: אני לא בטוח.

עדי קול: טוב, זו לא עמדתך המקצועית.

עדי קול: עמדתך המקצועית היא שיש סכנה, כשהסוללות האלה מתנפחות יש סכנה של פיצוץ.

<דורון אורבך: עמדתי המקצועית היא שכל סוללה שחשודה שהיא עלולה לפתח לחץ פנימי, בגלל תקלות בקו הייצור, בגלל סיבות שהיצרנים אמורים לדעת, סוללות כאלה צריך להוציא משימוש.

עדי קול: חבר הכנסת מאיר שטרית רוצה לשאול אותך שאלה גם הוא.

מאיר שטרית: פרופ' אורבך, שאלה אחת, מה שאתה אומר הוא נכון לגבי כל סוללות הליתיום, זאת אומרת בעצם כל המכשירים שעובדים על סוללות ליתיום, זה כל הפלאפונים, פלוס אייפדים וכו', אם יש סוללה נפוחה הם מסוכנים.

<דורון אורבך: אבל זה נכון לכל סוללות ליתיום.

<דורון אורבך: כל סוללה סגורה שמגיעה במיכל סגור, כשהיא מפתחת לחץ פנימי היא מסוכנת, כי עלול להתפתח מצב של קצר פנימי, קצר פנימי זה ממש סכנת נפשות.

מאיר שטרית: מה הסימנים שאזרח יכול לדעת שהוא צריך להוציא את הסוללה שלו ולהחליף אותה?

מאיר שטרית: הרי הסוללה בתוך הטלפון, אתה לא רואה את הסוללה.

מאיר שטרית: אם הטלפון מתחמם, למשל, זה אומר שהסוללה לא בסדר?

<דורון אורבך: יש כמה אספקטים.

<דורון אורבך: קודם כל צריך לוודא שהסוללות נטענות במטענים הנכונים והסטנדרטים.

<דורון אורבך: יש לצערי הרב הרבה מאוד מטענים לא סטנדרטיים ואנשים מכניסים מטענים, לכל סוללה יש משקל טעינה תקני ידוע ולכן הנושא של טעינת סוללות ושימוש במטענים תקניים שמתאימים לכל סוללה וסוללה, הנושא הזה הוא מאוד מאוד חשוב.

עדי קול: אני רוצה לחדד את השאלה.

עדי קול: מה ההבדל בין הסוללות האלה לכל הסוללות?

עדי קול: אם אתה אומר שכל סוללה, יש סיכוי שתתנפח ותתחמם, מה ההבדל בין הסוללות שאנחנו עכשיו מדברים עליהן?

<דורון אורבך: סוללות ליתיום לא אמורות להתנפח, ושום סוללה לא אמורה להתנפח.

<דורון אורבך: כשמייצרים סוללות, כשמביאים סוללות לייצור זה אחרי שנעשתה הרבה מאוד עבודה טכנית, סוללות לא אמורות להתנפח.

עדי קול: אז אם יש סדרה שמתנפחת, סימן שיש איזה שהיא בעיה בסדרה הספציפית.

<דורון אורבך: אם יש סדרה שמתנפחת ויש אחוז גבוה מדי של סוללות מתנפחות, סימן שהייתה בעיה בקו ייצור ולמיטב ידיעתי לחברות, בטח לחברה כמו סמסונג, יש שליטה וידיעה על כך.

<דורון אורבך: חברת סמסונג היא חברה מאוד רצינית ומאוד אחראית - - -

עדי קול: אני עוצרת אותך כי אנחנו שומעים לא טוב ויש כאן נציגים של חברת סמסונג ואני אתן להם מיד לדבר.

עדי קול: אני מודה לך מאוד על ההשתתפות, תודה רבה.

<דורון אורבך: כל טוב, להתראות.

עדי קול: טוב, קודם כל תודה רבה לפרופ' אורבך, אני רק אחזור למקרה שאתם לא שומעים כל כך טוב את השיחה.

עדי קול: פרופ' אורבך טוען שיש סדרה של סוללות שיש לה נטייה להתחמם ולהתנפח וברגע שסוללה מתנפחת, יש סיכוי גדול שהיא תתפוצץ.

עדי קול: הוא הסביר לי בשיחתנו בטלפון שמדובר בעלייה של רף האנרגיה ולכן יש סיכוי שהסוללה תתפוצץ, מה שגרם לי לחשוש ולחשוד שיש בעיה, שיש סוללות שנמצאות בשוק, שאנחנו יודעים שיש להן נטייה להתנפח וקודם כל לא הזהרנו את הציבור, לא קראנו להחזיר את המכשירים ודבר שני, נתקלנו בכמה מקרים של התפוצצות שאנחנו לא יודעים את מקורה.

עדי קול: אני אשמח לתת את רשות הדיבור למר אילן בן-דב, בבקשה.

<אילן בן-דב: בוקר טוב.

<אילן בן-דב: ראשית אני מצטרף לתנחומים למשפחות שקברו את בניהן אתמול.

<אילן בן-דב: זה רגע עצוב לכולם ואני משוכנע שכל מי שיושב כאן סביב השולחן מרגיש אותו דבר.

<אילן בן-דב: אני מגיע אליכם היום לא כנציג החברה.

<אילן בן-דב: החברה הורתה לי לא להיות פה.

<אילן בן-דב: אנחנו עוסקים פה בנושא מאוד מאוד רגיש והחברה הורתה לי לא להיות פה.

<אילן בן-דב: למרות שהיא הורתה לי לא להיות פה והיא איימה עליי במפורש בעל פה ובכתב אני נמצא פה, כי זו היא חובתי להיות כאן, חובתי כאדם, חובתי כאזרח, חובתי כבעל חברה לשעבר, כיושב ראש לשעבר, חובתי כמי שבעצם ייסד את כל התחום של טלפונים סלולריים של סמסונג בישראל.

עדי קול: אילן, אני אשאל אותך את השאלה הקשה שכולם רוצים לשאול - - -

<אילן בן-דב: ברשותך שלוש דקות.

עדי קול: לא, קודם כל זה חלק מהאופי של הוועדה הזאת, אין פה נאומים, יש פה דיאלוג, אנחנו נקיים את הדיאלוג הזה.

עדי קול: אני אשאל אותך את השאלה שכולם רוצים לשאול.

עדי קול: יש כל מיני סברות לגבי ההתפוצצות של הסוללות, זה באמת יכול להיות מטענים לא תקניים, זה יכול כל מיני סיבות, זה יכול להיות סוללות אחרות, אני רוצה לדעת למה אתה מרגיש שיש סכנה לציבור?

<אילן בן-דב: אני קיבלתי מסמכים.

<אילן בן-דב: אני מבין כלום, אפס, אני לא מבין, לא באלקטרוניקה ולא בכימיה, מה שאני מבין זה לקרוא מילים מאוד ברורות באנגלית.

<אילן בן-דב: כשאני מקבל חוות דעת מפרופ' עין אלי, שאני מקווה שיעלה קודם, שאומר לי in order to eliminate any risk for human life, ויש פה אנדרליין מתחת ל- risk for human life, כשאני קורא שפרופ' אורבך, שעלה קודם, אולי במאמר מוסגר, הוא צנוע מאוד אבל אומרים עליו, הוא אומר את זה בצנעה, הוא כנראה גדול המדענים בעולם, פרופ' אורבך השנה, ב-2013, קיבל פרס על מפעל חיים מאיגוד התעשיות - - -

עדי קול: אבל פרופ' אורבך לא אמר שום דבר לגבי הסוללות הספציפיות האלה, הוא אמר שכשסוללות מתנפחות יש סיכוי שהן יתפוצצו.

<אילן בן-דב: אז אני אחזור חזרה ואני אתן לך תשובה מאוד מהירה.

<אילן בן-דב: פרופ' אורבך דיבר על שלושה שלבים בעצם, חשודות, מתנפחות - - -

עדי קול: רגע, תגיד לנו מתוך מה אתה מקריא.

<אילן בן-דב: הכול מסמכים שיש לי כאן.

עדי קול: מסמכים שקיבלת איך?

<אילן בן-דב: מסמסונג.

עדי קול: אני חייבת להגיד, אני אומרת את זה פה לפרוטוקול, אני ביקשתי לראות את המסמכים האלה וביקשתי לראות את חוות הדעת של הפרופסורים ולא יכולתי לקבל כי נאמר שיש הסכם סודיות.

עדי קול: כל הדבר הזה, סביב כל מה שקורה פה יש מעטה סודיות אחד מאוד מאוד גדול.

עדי קול: אזרחים שנפגעו הוחתמו על הסכם סודיות, אסור להם לדווח על כך לצד שלישי.

עדי קול: גם הפרופסורים הוחתמו על הסכם סודיות.

עדי קול: אני חושבת שזה דבר כשלעצמו מאוד מטריד, פרופסורים שבדקו את הסוללות, כתבו דוחות ולא יכולנו, הוועדה, לראות אותם כי הם חתמו על הסכם סודיות מול החברה.

עדי קול: אני חושבת שזו לא התנהלות ראויה.

<אילן בן-דב: אז אני רוצה לומר לך, כמי שיצר את הקשר עם הפרופסורים, פרופ' אורבך למיטב ידיעתי לא חתם על הסכם סודיות, אבל החברה הזהירה אותו והחברה זה לא אני.

<אילן בן-דב: אני לא החברה.

<אילן בן-דב: נשארתי עדיין דירקטור ורוב האנשים שחושבים פה סביב השולחן היו עובדים שלי, או שותפים שלי.

<אילן בן-דב: צריך להבין את הנקודה, הם כולם פה, או היו עובדים שלי או שותפים שלי ואני אומר פה, הפרופסורים הוזהרו שלא לדבר.

<אילן בן-דב: פרופ' אורבך לא הוחתם, מי שיצר את הקשר איתו זה אני, עבדכם הנאמן, אבל אני רוצה לתת לך תשובה מאוד פשוטה.

<אילן בן-דב: כל הדיון הזה מתייתר כי לי יש מסמך שכתוב פה שסמסונג מודה שחלה תקלה בקו הייצור.

<אילן בן-דב: אין דיון על זה בכלל.

<אילן בן-דב: כתוב, באנגלית.

<אילן בן-דב: אין דיון, אין ויכוח, השאלה מה המשמעות של התקלה.

<אילן בן-דב: הם גם כותבים שזה יפגע ב-0.1% מהסוללות.

<אילן בן-דב: הם גם מציינים סדרות ספציפיות.

<אילן בן-דב: אנחנו יודעים בדיוק.

<אילן בן-דב: ותשאלי את השאלה הנכונה, אז למה רק עכשיו?

<אילן בן-דב: זה היה לפני מספר חודשים.

<אילן בן-דב: כי לא ידעתי, ואני ניהלתי את העסק ולוקח אחריות מלאה, לא ידעתי את הסכנה.

<אילן בן-דב: עד שלא התגבשו חוות הדעת של הפרופסורים עין אלי ולאחר מכן אורבך אני לא ידעתי, מעטים במדינת ישראל יודעים ומבינים בכלל את מה שאנחנו אומרים.

<אילן בן-דב: אבל אין ויכוח עקרוני שחלה תקלה.

מאיר שטרית: בזמן שניהלת את החברה אתה קראת לציבור להחליף את הסוללות?

<אילן בן-דב: לא.

עדי קול: למה?

<אילן בן-דב: מכיוון שלא התגבשה דעתי שאכן זה מסוכן.

<אילן בן-דב: עשיתי כל מה - - -

עדי קול: אבל כשאמרת שהגיע מכתב מסמסונג שאומר שהסוללות האלה תקולות, למה לא קראתם אז לציבור לבוא להחליף אותן?

<אילן בן-דב: מכיוון שהגיעה משלחת של סמסונג שנפגשה איתנו, היא נפגשה עם המפעילים הסלולריים, הציגה שהייתה לה בעיה, מבחינתי באותה עת זו הייתה בעיה, כמו הרבה בעיות שהיו לנו קודם והם כותבים במפורש it is safe.

<אילן בן-דב: עכשיו צריך להבין, אנחנו עובדים פה מול תאגיד מהגדולים בעולם, חברה מספר אחת בעולם, הרמה הטכנולוגית הכי גבוהה, והיא כותבת, באותו מסמך שהיא אומרת 'הייתה לנו תקלה', היא מסבירה, '- - - batteries safe'.

<אילן בן-דב: אגב, הם עדיין עומדים על דעתם, אני חייב לומר.

עדי קול: ולמה החלטת להאמין לעמדות של פרופ' אורבך ועין אלי ולא לעמדה של סמסונג?

עדי קול: כמו שאמרה, חברה בינלאומית, ידועה, שמן הסתם לא רוצה לסכן את שמה הטוב בציבור, בטח שלא בישראל, גם לא בעולם.

עדי קול: למה בחרת להאמין לעמדות האלה?

עדי קול: אני מבינה, אין ויכוח על זה שיש סוללות שיש להן נטייה להתנפח, השאלה אם החברה גם למשל קראה לציבור ואמרה 'אם הסוללות שלכם מתנפחות, בואו אני אחליף לכם את הסוללות'.

<אילן בן-דב: אני ניסיתי ליצור את זה, סמסונג איימו שלא נעשה את זה, בכתב.

<אילן בן-דב: אני עשיתי כל מה שאני יכול לשכנע את דירקטוריון החברה, ואני כרגע מנודה.

<אילן בן-דב: צריך להבין, יושבים פה אנשים שהם עובדים שלי, הם לא מסתכלים לי בעיניים.

<אילן בן-דב: יש פה מסורת, מי שייכנס לפרוטוקולים של החברה, ואני מזמין את הרשות הנכונה, לבדוק, יהיה בשוק.

עדי קול: מתי אתה גיבשת את דעתך שיש בעיה?

<אילן בן-דב: ממש סופית?

<אילן בן-דב: בחודש האחרון, אחרי שחזרתי מקוריאה.

<אילן בן-דב: צריך להבין, אני קיבלתי את חוות הדעת של עין אלי, אני הייתי מחויב לבדוק, נסעתי לקוריאה וישנם אנשים מועטים בעולם שמסוגלים בזמן קצר לפגוש את נשיא סמסונג, מספר 2, האחראי על הייצור העולמי.

<אילן בן-דב: אני הייתי שבוע, ישבתי בשלוש פגישות, כל אחת כמה שעות.

<אילן בן-דב: כשישבתי עם האחראים על הייצור הם אמרו שהם מבינים את הבעיה, הם מכירים את הבעיה, הבעיה היא אפידמית, זה עשרות אחוזים, אין ויכוח על זה, וכשחזרתי מקוריאה ההבנה הייתה שאנחנו הולכים לעשות ריקול.

עדי קול: ומה עשית כשהבנת שצריך לעשות ריקול?

<אילן בן-דב: צריך להבין, היכולת שלנו כיבואן לעשות ריקול היא מוגבלת, אנחנו צריכים את שיתוף הפעולה של היצרן ושל המפעילים הסלולריים.

<אילן בן-דב: כי אם אני אעמוד ברחוב או שעיתון כזה או אחר יכתוב, זה לא עוזר.

<אילן בן-דב: מה שצריך לעשות, לכל סוללה יש טלפון סלולרי עם מספר זהות אלקטרוני, לנו אין את זה, אני ביקשתי מסמסונג, הם לא העבירו לנו את זה.

<אילן בן-דב: בקיצור, לענות לשאלה האחרונה שלך, נכון להיום - - -

עדי קול: כדי שאני אוכל לפרסם בציבור, אנחנו משודרים בערוץ 99, אני רוצה לדעת להגיד איזו סוללה מסוכנת ואיזו סוללה לא מסוכנת.

עדי קול: אתה יכול להגיד לי היום איזה סדרה, להגיד לאנשים להסתכל על מספר המק"ט וללכת ולבוא להחליף את הסוללות?

עדי קול: יש אפשרות כזאת?

<אילן בן-דב: יש אפשרות כזאת.

עדי קול: אז למי יש את המספרים?

<אילן בן-דב: קודם כל לחברה יש.

<אילן בן-דב: אני זוכר אותם בעל פה, יש LD1D ו-LC1C.

<אילן בן-דב: אלה שני מספרים סידוריים, מי שפותח את הסוללה - - - אני חייב לציין שמדובר על סוללות שיוצרו לפי סמסונג עד ספטמבר, לפי מה שהם מסרו לנו, אבל אני לא סומך את ידי.

<אילן בן-דב: אנחנו בדקנו את עצמנו וכל המכשירים שהגיעו אלינו החל מדצמבר כללו סוללות שיש בהן 0 תקלות.

מאיר שטרית: אתה יכול להגיד שהסוללות שהתפוצצו או התנפחו הן באמת באות מהסדרות האלה?

<אילן בן-דב: כן.

מאיר שטרית: כי יש גם סוללות מזויפות בשוק.

מאיר שטרית: אז יודעים להגיד שהסוללות בארץ - - - הבנתי שבארץ היו 16 מקרים מתוך 500,000 סוללות.

מאיר שטרית: האם באמת מצאו שאלה הסוללות שהתפוצצו?

<אילן בן-דב: לחברה יש נתונים לגבי כל - - -

עדי קול: רק תגיד, כשאתה אומר חברה אתה אומר סמסונג או אתה אומר סקיילקס?

<אילן בן-דב: סקיילקס.

<אילן בן-דב: גם לסמסונג, כי סקיילקס מעבירה לסמסונג.

<אילן בן-דב: בוא נאמר לחברות, יש נתונים ספציפיים על כל אירוע שאנחנו מכירים, יש תיאור המקרה, יש תמונות.

<אילן בן-דב: אפשר לפזר את זה, חבר הכנסת שטרית, ולהגיד תשתמשו כזה או כזה, התשובה היא שכל המקרים שאני מכיר השתמשו בסוללה מקורית, סוללה פגומה, מתקופות הייצור החשודות, עם מטען מקורי.

מאיר שטרית: מהסדרות האלה שאתה ציינת?

<אילן בן-דב: חלק מהסוללות, כדי לענות לשאלה שלך, לא ניתן לעשות - - - ברשותכם, אני אראה לכם איך נראית סוללה אחרי פיצוץ.

<אילן בן-דב: דבר כזה אתה לא יודע מאיזה סדרה זה, ככה נראית סוללה אחרי פיצוץ.

<אילן בן-דב: אני רוצה לגרום לכם לשוק, ברשותכם, ככה נראה מכשיר אחרי פיצוץ.

<אילן בן-דב: הוא נראה כמו מוצר שמז"פ צריכים לעסוק בו.

<אילן בן-דב: ככה זה נראה.

<אילן בן-דב: זה המוצר.

עדי קול: אילן, אני אשאל אותך את השאלה הקשה, אתה חזרת מקוריאה - - -

<אילן בן-דב: אני חוזר מקוריאה בידיעה שאנחנו הולכים לעשות ריקול.

<אילן בן-דב: כן, את מחזירה לי?

עדי קול: כן.

<אילן בן-דב: אני אגיד לך למה, כי כשהייתי בקוריאה היה לי את זה והחבר'ה שיושבים פה רצו לקחת לי את זה.

מאיר שטרית: נחזיר לך.

<אילן בן-דב: לא, אתה, אני סומך עליך.

עדי קול: כן, רצית לעשות ריקול, מה קרה?

<אילן בן-דב: אני חייב להעלות פה סוגיה לא פחות חשובה.

<אילן בן-דב: יש לנו שני סוגים של תקלות.

<אילן בן-דב: תקלה אחת זה הסוללות שדיברנו עליהן, התקלה השנייה היא שקר הטעינה של המכשיר.

<אילן בן-דב: השקר הזה.

<אילן בן-דב: ידוע לנו על 25 - - - ידועים לי, סליחה, אני לא מעודכן כבר בערך חודש, לדעתי, אולי יותר, על 25 עד 30 מקרים של שריפת המכשיר כתוצאה מתקלה - - -

עדי קול: שנייה, אני עוצרת אותך.

עדי קול: אני רוצה לדעת, חזרת, אמרת 'אני מרגיש שיש פה סכנה, לא מסכימים איתי בסמסונג, אני רוצה לעשות ריקול', מה עשית?

<אילן בן-דב: חזרתי - - -

עדי קול: הטענה אומרת, בחודש שלם מדובר, עבר כבר חודש ואתם לא עשיתם שום דבר.

עדי קול: אתה כבר לא בתפקיד שבוע, אבל עבר חודש שלם, מה קרה?

<אילן בן-דב: חזרתי ובעקבות הלחצים הגדולים שהפעלתי הגיע צוות של מהנדסים קוריאנים לישראל.

<אילן בן-דב: המטרה של הצוות, כפי שאני הבנתי אותה, היה לעשות ריקול מסודר.

<אילן בן-דב: ריקול מסודר זה ריקול שמחבר בין מכשיר, סוללה, מספר טלפון של לקוח, שזה אנחנו לא מסוגלים לעשות.

<אילן בן-דב: אנחנו יודעים מספר סידורי של סוללה, אנחנו לא יודעים מי מחזיק במכשיר.

<אילן בן-דב: הריקול היעיל ביותר זה אם מרימים טלפון ללקוח ואומרים לו, 'אדוני, תבוא ותחליף - - -

עדי קול: מה קרה?

עדי קול: למה לא עשיתם?

<אילן בן-דב: התחילו לדבר על תהליך של ריקול, אני לא הייתי בשיחות, ובהזדמנות הזאת, אני מתנצל שאני כל הזמן מכניס רעשי רקע, אבל אני חייב להכניס אותם, מי שניהל את התהליך זה בחור בשם אליאס, שהוא הסמנכ"ל הטכני.

<אילן בן-דב: נכון להיום כל מי שעסק בתחום או בנושא של סוללות ומכשירים שנשרפים לא נמצא בחברה.

<אילן בן-דב: אליאס - - -

עדי קול: שוב, אנחנו לא רוצים להיכנס לסכסוכים העסקיים, אנחנו לא יודעים מה המקורות שלהם, אנחנו לא יודעים מאיפה זה הגיע - - -

<אילן בן-דב: חברת הכנסת קול, זה מהותי, מכיוון שאליאס היה אמור להציג את זה, הוא אמור היה להגיע, הוא זומן ואתמול או שלשום הנהלת החברה, דירקטוריון החברה אסר עליו להגיע.

עדי קול: אז מי עצר את הריקול?

<אילן בן-דב: הגיע צוות, ישב עם האנשים שלנו והתחילו לדבר על ריקול כאשר השאלה הייתה האם עושים גם ריקול על שקע האופציות, ככה אני הבנתי, כי אני דרשתי בקוריאה ריקול גם על שקע אופציה.

<אילן בן-דב: למה דרשתי?

<אילן בן-דב: כי החליפו אותו.

<אילן בן-דב: למה החליפו אותו?

<אילן בן-דב: יש לי דוקומנטים, כששאלתי בקוריאה למה החלפתם אמרו לי preventive, אמרתי preventive from what?

עדי קול: אז למה אנחנו לא עושים preventive לסוללות שעלולות להתנפח?

<אילן בן-דב: בשביל זה אנחנו נמצאים פה.

<אילן בן-דב: מה שחשוב לומר זה שהתחיל התהליך ופתאום הם שינו כיוון ואמרו רק silent recall, מה זה silent recall?

<אילן בן-דב: הם גם כותבים את זה, silent recall אומר שאם באת עם סוללה נפוחה נחליף לך.

עדי קול: הבנתי, זה אומר שבשום מקום לא פרסמו את העובדה שאם יש סוללות נפוחות אנשים צריכים לבוא ולהחזיר, או שיש חשש מהתנפחות של סוללות.

<אילן בן-דב: נכון.

עדי קול: אני עוצרת אותך, אני אחזור אליך.

עדי קול: ביקשו מהמועצה לצרכנות, כיוון שהוא צריך לצאת.

עדי קול: אהוד, בבקשה.

<אהוד פלג: יש מצבים שבהם ציבור הצרכנים נזקק להגנת המדינה, כנראה שפרשת הסוללות המתנפחות והמתלקחות יהיה אחד מהם.

<אהוד פלג: כשאני מטעין את מכשיר הסלולר שלי, פעולה יומית רגילה, או לילית רגילה, ואני עלול להתעורר עם מכשיר מתלקח או בית מתלקח, אני צריך את הגנת המדינה.

<אהוד פלג: למדינה יש שלושה כלים שבהם היא יכולה להגן עליי, האחד, לדאוג לבדיקה של כל המכשירים שחשודים כמסוכנים ונכנסים לארץ, שתיים, לכפות ריקול כאשר יש ידיעות שיש מכשיר מסוכן כזה והוא כבר הופץ בשוק, ושלוש, לדאוג להפסקת השיווק של כל הסוללות האלה עד לבדיקת בטיחות שתיעשה.

<אהוד פלג: אם הפרסומים נכונים הרי שיש לנו פה מצב עוד יותר גרוע, משום שפורסם שהיו ניסיונות להשתיק מידע שהיה קיים.

<אהוד פלג: אני רוצה פה רק לציין שבחוק הגנת הצרכן, בסעיף 2, מוגדרת הטעיה, שהיא עבירה פלילית כמעשה או מחדל העלול להטעות צרכן בכל עניין מהותי בעסקה, לרבות הסיכון שכרוך בשימוש במכשיר.

<אהוד פלג: כאן, אם הפרסומים נכונים, אין ספק שיש לנו חשד כזה, או יותר מחשד כזה, אם לשפוט על פי הדוגמאות שראינו והדברים של אילן בן-דב, והדבר הזה, אחת, לא פורסם לציבור, ושתיים, אפילו נעשה ניסיון להשתיק את המידע, על פי הפרסומים, שוב.

מאיר שטרית: אתם קיבלתם תלונות מהציבור על זה?

<אהוד פלג: אנחנו לא קיבלנו תלונות על הדברים האלה, אבל הדברים האלה שפורסמו מדברים כאלף עדים.

עדי קול: חשוב להגיד שמי שהתלונן קיבל פיצוי והוחתם על הסכם שלא יוכל לדבר על זה בציבור.

מאיר שטרית: מי המשרד האחראי בעיניך?

<אהוד פלג: יש עיקרון, ופה אני רוצה להדגיש, שחל במקרים האלה, העיקרון הזה נקרא עקרון הזהירות המונעת.

<אהוד פלג: כשיש ספק אין ספק.

<אהוד פלג: על רשויות המדינה מוטל התפקיד של הגנה על הציבור.

<אהוד פלג: כמו שמניתי פה, יש כלים, יש כלים לעשות את זה.

מאיר שטרית: מי?

<אהוד פלג: המועצה הישראלית לצרכנות פנתה למשרד התקשורת, שנותן את אישור הסוג למכשירים כאלה וביקשה ממנו להיכנס לעניין ולעשות את הפעולות הנדרשות כדי להגן על הציבור.

<אהוד פלג: יתרה מכך, המועצה הישראלית לצרכנות פנתה גם לרשות לסחר הוגן, יש פה לכאורה עבירה על חוק הגנת הצרכן, הרשות האוכפת צריכה לדאוג לכך, ויש לה סמכויות לכך, שהפגיעה הזאת בצרכנים תיפסק.

<אהוד פלג: תודה רבה.

עדי קול: שלום.

<יאיר עין אלי: בוקר טוב.

עדי קול: אנחנו נמצאים פה בשידור בערוץ הכנסת ובוועדה לפניות הציבור.

<שלומית אבינח: פרופ' יאיר עין אלי על הקו.

עדי קול: אנחנו הבנו שאתה עשית בדיקה של הסוללות ואתה חושב שהסוללות האלה מסוכנות לשימוש, אתה יכול להגיד לנו את עמדתך?

<יאיר עין אלי: רק תיקון.

<יאיר עין אלי: אני לא עשיתי בדיקה, אני עשיתי אבחון, בדיקה מעבדתית לא נעשתה, אני אבחנתי את הסוללות לאחר הפגישה בחודש פברואר עם נציגי חברת סקיילקס ואמרתי להם שהסוללות מסוכנות אחרי שהם הביאו לי דוגמה.

עדי קול: אחרי שראית סוללה שהתפוצצה, אבל לא בדקת את זה במעבדה.

<יאיר עין אלי: לא, לא ראיתי סוללה שהתפוצצה, ראיתי סוללות נפוחות.

עדי קול: אתה אומר שהסוללות הנפוחות, יש סיכוי גדול שהן יתפוצצו.

<יאיר עין אלי: תרשי לי להרחיב, כל סוללה נפוחה באשר היא, גם אם היא ליתיום או לא, היא מסוכנת.

<יאיר עין אלי: אני אקח שתי דקות מזמנכם, אני יודע שהזמן שלכם יקר, סוללת אלקליין, כשהיא נפוחה היא נוזלת ואז יש קורוזיה בצעצוע, או במה שלא יהיה ואנחנו אומרים אוי וויי או יש לנו צריבה קלה בכף היד.

עדי קול: לא, אני עוצרת אותך רגע, כי כבר דיברנו עם פרופ' אורבך והוא הסביר לנו את הדבר הזה.

עדי קול: אני רק רוצה להבין, אנחנו מבינים שסוללות נפוחות מסוכנות, השאלה אם אתה יודע, אם יש לכם ידיעה, שיש סדרה של סוללות שיש לה נטייה להתנפח.

<יאיר עין אלי: אז כמו שאני הבנתי ומבין עדיין מהתקשורת ומהפרסומים בעיתונים, הסוללות האלה הן נפוחות והן שייכות לסדרה מסוימת, על פי מה שכתוב בעיתון, אני לא ידעתי את זה, והן מסוכנות אם לא אוספים אותן כולן, עד הפרט האחרון.

<יאיר עין אלי: דרך אגב, חשוב להדגיש את זה, ביממה האחרונה אני הכנתי את עצמי לפגישה הזאת, בקוריאה היה אותו מקרה עם סוללות ל-S3 גלקסי, בקוריאה, שסופקו על ידי חברה יפנית, איטאצ'י, מועצת הצרכנות הקוריאנית הכריחה את החברה לאסוף את כל הסוללות ולהחליף אותן.

<יאיר עין אלי: זה כתוב בעיתון הקוריאני, שאתמול נתקלתי בו.

עדי קול: בסדר גמור.

עדי קול: אני עוצרת אותך, כי אני רוצה להבין מי פה אחראית לכפות את הריקול הזה, את ההחלפה הזאת.

עדי קול: תודה רבה לך ואנחנו מעריכים את זה.

<יאיר עין אלי: בבקשה, יום טוב.

עדי קול: לפני שאני אעבור לסקיילקס, מי מדבר בשם סמסונג?

<אילן בן-דב: אני רק רוצה ברשותך להוסיף, הגיע אליי מסמך לאחרונה של רשות - - - השאלה מי אמור לעסוק בזה, אני באמת מחוקק קטן מאוד, למרות שיש לי זכויות בבית הזה.

<אילן בן-דב: עין אריאל זו רשות אמריקאית, שנקראת national laboratories of US department of energy.

<אילן בן-דב: אני רוצה להקריא לכם משפט שהיא כותבת בכל מה שקשור בהוראות בטיחות עם סוללות: כשסוללה מתנפחת צריך לפתוח - - -

עדי קול: אין צורך להוסיף.

עדי קול: אני אגיד משפט אחד, אין צורך להוסיף דרמה.

עדי קול: ראינו כולנו את הסוללות המתפוצצות, אנחנו מבינים את הסכנה, אני חושבת וחשוב להגיד, יש סכנה לציבור אם סוללות מתנפחות.

עדי קול: השאלה היא אם יש סדרה שיש חשש להתנפחות והשאלה הגדולה היא האם אפשר לזהות את הסדרה הזאת ולמה אנחנו לא עושים עם זה שום דבר.

עדי קול: אז אני פונה לנציגי סמסונג, אני לא יודעת מי מדבר בשמם ואני רוצה לשמוע האם יש סדרה שיש בה חשש שתתנפח.

עדי קול: אין לי שום ספק שסוללה מתנפחת, יש סיכוי שהיא תתפוצץ.

עדי קול: אין לי ספק, אני חושבת שלמומחים אין ספק, אני חושבת שלאף אחד מסביב לשולחן, האם יש סדרה שיש סיכוי שתתנפח?

<הלל איש שלום: בוקר טוב לכולם.

<הלל איש שלום: שמי עורך דין הלל איש שלום ממשרד שבֹּלת ושות' ואני מטעם סמסונג.

<הלל איש שלום: סמסונג מכבדת את כנסת ישראל והגיעה לכאן, למרות שיש בעיה מסוימת בדיון כאן.

<הלל איש שלום: יש מחלוקות מסוימות מול מר בן-דב - - -

עדי קול: שלא קשורות לענייננו.

<הלל איש שלום: שלא קשורות לענייננו, ויש דבר נוסף, ישנם הליכים משפטיים תלויים ועומדים.

עדי קול: גם זה לא קשור לענייננו.

<הלל איש שלום: רק אני רוצה לציין את זה - - -

עדי קול: ציינת את זה ועכשיו אתה יכול להמשיך הלאה לשאלה, אני שאלתי שאלה מאוד ספציפית.

<הלל איש שלום: אני רק רוצה לציין לפרוטוקול, גברתי - - -

עדי קול: לפרוטוקול ציינת.

<הלל איש שלום: יש שלושה מבקשים שביקשו להגיש תביעות ייצוגיות - - -

עדי קול: אני מבקשת אותך, זה לא קשור לענייננו.

עדי קול: אני שאלתי שאלה.

עדי קול: קודם כל השאלה שלי היא למה העורך דין מדבר ולא נציגי החברה.

<הלל איש שלום: להיפך, אני עכשיו רוצה לתת - - - אחרי ההקדמה הזאת, שהעניין עומד ותלוי בבית המשפט - - -

עדי קול: זה לא קשור.

<הלל איש שלום: נמצא פה מר לי, שהוא נציג טכני מטעם סמסונג והוא יסביר את הנושא הזה, שאין לפי מומחי סמסונג, לרבות מעבדות בינלאומית בלתי תלויות, אין סיכון בטיחותי בסוללות סמסונג ואני מפנה את רשות הדיבור.

עדי קול: קודם כל מי מתרגם?

<שלומית אבינח: לידו.

עדי קול: אני שאלתי שאלה מאוד ספציפית, אני רוצה לקבל תשובה עליה, האם יש סדרת סוללות שיש סיכוי שיתנפחו, שיש חשש להתנפחות שלהם?

<יונגיו פארק: אני מתרגם מה שהוא אומר עכשיו.

<לי סונג חוי: (מדבר בקוריאנית).

<יונגיו פארק: (מתרגם): בתקופה מסוימת וגם ספציפית היו לנו התנפחות וכולל ההתנפחות, בעיות, אבל החל מאוקטובר 2013, בשנה שעברה, אנחנו דיברנו על הנושא עצמו עם סקיילקס וגם אנחנו נמשיך.

<יונגיו פארק: עם המהנדסים בסקיילקס אנחנו הלכנו לכל האופרטורים וטיפלנו בנושא עצמו.

מאיר שטרית: מה זה אופרטורים?

מאיר שטרית: כל מי שמוכר טלפונים של סמסונג?

עדי קול: המפעילים.

<יונגיו פארק: המפעילים, סלקום, פלאפון.

עדי קול: מתי עשיתם את זה?

<לי סונג חוי: (מדבר בקוריאנית).

<יונגיו פארק: (מתרגם):

<יונגיו פארק: החל מאוקטובר 2013 אנחנו דיברנו עם סקיילקס וגם טיפלנו עם סקיילקס בעניין עצמו, כי אנחנו מאוד מאוד חושבים על הלקוחות בישראל, כי זה הכי חשוב בשבילנו, אז אנחנו עבדנו על העניין עצמו מאוד עם רגש.

עדי קול: אבל למה סירבתם לעשות ריקול?

<לי סונג חוי: (מדבר בקוריאנית).

<יונגיו פארק: (מתרגם): - - - כולל המתנפחות אין קשר לבטיחות, אז אנחנו כרגע מטפלים בעניין עצמו, אבל בטוח אין קשר לבטיחות למתנפחות.

עדי קול: אתה יכול להגיד לו שאנחנו לא בטוחים שאין קשר בין ההתנפחות לפיצוץ, ודבר שני, אני רוצה לשאול האם במדינות אחרות נעשה ריקול והאם חויבתם לעשות ריקול בקוריאה או במדינות אחרות?

<לי סונג חוי: (מדבר בקוריאנית).

<יונגיו פארק: (מתרגם):

<יונגיו פארק: לפי הבדיקות שלנו הסוללות המתנפחות אין קשר ל - - - גם לפי הבדיקות שלנו - - - מגיעה ממקור חיצוני או חום חיצוני או משתמשים בסוללות מזויפות.

<יונגיו פארק: גם אנחנו יודעים מאוקטובר 2013 שבסקיילקס כבר התחלנו להחליף כל הסוללות המתנפחות ללקוחות בישראל.

<יונגיו פארק: במדינות אחרות אנחנו החלפנו את כל הסוללות המתנפחות, במקרה של נזק ללקוחות, אבל זה לא היו מקרה של - - -

עדי קול: לא היה ריקול אקטיבי, רק silent.

<יונגיו פארק: זה להחליף סוללות.

<אילן בן-דב: קוריאה, מרץ, S3, המועצה לצרכנות.

מאיר שטרית: אני מבקש לשאול אותך שאלה.

מאיר שטרית: אנחנו רוצים למנוע שום סכנה לציבור, המטרה של כל הישיבה הזאת היא לגרום לכך שלציבור לא יהיה מצב שיקרו עוד תקריות שבהן סוללות מתנפחות יתפוצצו ויגרמו נזק חלילה, לכן השאלה שלי, האם אתם יודעים שיש איזה שהיא סדרה, כמו שציין מר בן-דב, שבה יש חשש לתקלות בסוללות האלה, ואם יש דבר כזה האם סמסונג מוכנה לפרסם בציבור, הודעה בעיתון, ולהגיד 'אנחנו פונים לכל בעלי טלפוני סמסונג, מי שיש לו סוללה שיש עליה מספר סידורי כזה וכזה - - -

עדי קול: LD1D או LD1C.

מאיר שטרית: כן, בדיוק, מי שיש לו סדרה כזאת, נא לבוא לאופרטור להחליף סוללה.

מאיר שטרית: אני חושב שאם סמסונג יעשה את זה אז הוא ימנע בעצמו, יהיה גורם פעיל, אם אף משרד ממשלתי, לצערנו, לא עושה את זה, סמסונג יכול ליזום בעצמו את הפעולה הזאת ולמנוע חלילה שתהיה בכלל סכנה נוספת לאף אחד.

עדי קול: אני אוסיף עוד משפט.

עדי קול: אנחנו לא יכולים לחייב אתכם, אנחנו מבקשים אתכם, אנחנו פונים אליכם בבקשה לפרסם את ההודעה הזאת לציבור.

עדי קול: אנחנו מבינים שאתם מסכימים להחליף את הסוללות, אנחנו מבקשים שתצא הודעה שמפרסמת את הסדרות, שתקרא לציבור לבוא ולהחליף אותן.

מאיר שטרית: כדי למנוע חלילה סכנה.

<לי סונג חוי: (מדבר בקוריאנית).

<היאן ג'ו ג'י: (מתרגמת):

<היאן ג'ו ג'י: אנחנו בסמסונג ישראל התחלנו באוקטובר 2013 להחליף סוללות מתנפחות של S4 ללא תשלום ובלי כל קשר לתקופת האחריות של הסוללה.

עדי קול: את זה הבנו, אבל לא הודעתם את זה לציבור.

<היאן ג'ו ג'י: הוא לא סיים.

עדי קול: הוא לא סיים, אבל תסבירי שאנחנו מבקשים מהם להודיע לציבור עכשיו שיש סדרה מסוימת שהיא בסכנה ולהחזיר אותה.

<אילן בן-דב: היה כבר באוקטובר - - -

עדי קול: סליחה, שאלתי אותו.

עדי קול: באוקטובר 2013 הם החליטו, מעולם לא פורסם בציבור.

<לי סונג חוי: (מדבר בקוריאנית).

<היאן ג'ו ג'י: (מתרגמת):

<היאן ג'ו ג'י: אנחנו בסמסונג כן הודענו ללקוחות שלנו ולקוחות שהרגישו נפיחות או אי נוחות אנחנו כן החלפנו להם בטריות.

עדי קול: הודעתם בתקשורת?

<אילן בן-דב: חברת הכנסת קול, אני חייב לעזור במשהו.

<אילן בן-דב: שימו לב, הפרופסורים בחוות הדעת המלאות שהחברה לא מוכנה להוציא, אבל יש לי אותן פה ואני אחשוף אותן - - -

עדי קול: דיברנו עם הפרופסורים, שמענו מה הם - - -

<אילן בן-דב: אבל יש נקודה מאוד חשובה שלא - - -

עדי קול: אילן, אני מבקשת - - -

<אילן בן-דב: משפט.

<אילן בן-דב: סוללה מנופחת משחררים גזים שהם מסוכנים.

עדי קול: את זה הבנו, אני מבקשת שתדבר מעכשיו רק ברשות דיבור.

עדי קול: אני מבקשת מעכשיו קדימה, עזבו אותי רגע ממה שהיה אחורה, לא הולכת אחורה, הולכת קדימה.

עדי קול: אני רוצה עכשיו שיהיה פרסום שאומר שיש סדרה, LD1D, LD1C, יש חשש שהם התנפחות, בואו תחליפו, preventive, מניעתי, לפני שמתנפח.

עדי קול: לא 'אם התנפחו לכם בואו נחליף לכם.

עדי קול: יש חשש בסוללות האלה, בואו ותחליפו'.

עדי קול: אני לא רוצה להגיע למצב שהן מתנפחות.

<לי סונג חוי: (מדבר בקוריאנית).

<היאן ג'ו ג'י: (מתרגמת):

<היאן ג'ו ג'י: אנחנו מבקשים לנצל את הבמה הזאת בשביל להדגיש שוב שאין כל קשר בין סוללות מתנפחות לבין - - -

עדי קול: בעיניכם, אנחנו קיבלנו חוות דעת אחרות.

עדי קול: אני מבקשת תשובה לשאלתי.

מאיר שטרית: זה לא חשוב העניין הזה, מה שחשוב הוא האם אתם מוכנים - - -

עדי קול: השאלה שנשאלת, האם אתם מוכנים עכשיו לפרסם?

<לי סונג חוי: (מדבר בקוריאנית).

<היאן ג'ו ג'י: (מתרגמת): - - - למה שפה חוויית המשתמש, החלטנו להרחיב את פעילות החלפת הסוללות למכשירי S4 שהתנפחו, ואנו פונים באופן אקטיבי ללקוחות על ידי שליחת מסרונים ועל ידי פרסום באתרי אינטרנט כשאנחנו מוודאים שהם יודעים על הקמפיין.

עדי קול: ממתי תעשו את זה?

<אילן בן-דב: לא, הם מדברים רק כשהן מתנפחות.

<היאן ג'ו ג'י: לא נכון.

עדי קול: אילן - - -

<קריאה: אילן, אתה אל תדבר בשם אף אחד אחר.

<אילן בן-דב: סליחה.

עדי קול: עכשיו אתם החלטתם להרחיב את זה ולהגיד לאנשים שהם יכולים לבוא ולהחליף את הסוללות עוד לפני שהן מתנפחות.

<לי סונג חוי: (מדבר בקוריאנית).

עדי קול: אני רק אגיד שאנחנו כולנו יושבים במתח ומחכים לתשובה.

עדי קול: אני אפרשן את התהליך.

<אילן בן-דב: לכן אמרתי לך ש - - -

עדי קול: אילן, אתה לא קיבלת רשות דיבור.

עדי קול: אנחנו עכשיו מחכים לתשובה של הקוריאנים האם הם מוכנים לפרסם את ההודעה המניעתית.

<לי סונג חוי: (מדבר בקוריאנית).

<היאן ג'ו ג'י: (מתרגמת): כל הבטריות שמדוברות, אין באופן שוטף שיש להן תקלות, אבל אנחנו כן נודיע ללקוחות שמחזיקים מכשיר כזה.

<היאן ג'ו ג'י: למרות שאין סכנה לציבור ולמרות שבמוצר אין פגם, אבל אם הלקוחות מתלוננים אנחנו כן מחליפים.

עדי קול: לא, לא אם מתלוננים, אני ביקשתי באופן מניעתי.

עדי קול: זאת אומרת שעכשיו כל מי שמחזיק בסדרה מסוימת, אתם תודיעו לו שהוא יכול להחליף את הבטרייה עוד לפני שהתנפחה.

עדי קול: לא אחרי שהתנפחה, לפני שהתנפחה.

עדי קול: להודיע עכשיו לציבור.

עדי קול: גם זה משודר ואנחנו מודיעים לציבור, אני רוצה עכשיו שתודיעו את זה לפני שהבטריות מתנפחות.

מאיר שטרית: אתם יכולים לפרסם מודעה לציבור בעיתון שאומרת 'אנחנו פונים לציבור הצרכנים של סמסונג, מי שיש לו טלפון שיש לו סדרה איקס-וואי, נא לבוא לאופרטור להחליף את הסוללה', מה מסובך?

עדי קול: נמכר לפני דצמבר 2013, לפני ספטמבר, לא יודעת את התאריך.

מאיר שטרית: מי שקנה טלפון עד תאריך זה וזה.

מאיר שטרית: תפרסמו הודעה כזו.

<אילן בן-דב: מדובר על כ-200 עד 220 - - -

עדי קול: זה הכול, מספר מצומצם.

עדי קול: כמות מאוד קטנה.

<לי סונג חוי: (מדבר בקוריאנית).

<היאן ג'ו ג'י: (מתרגמת): כן, אנחנו נבצע את זה באופן מיידי.

עדי קול: תודה רבה.

<אילן בן-דב: מעולה, תודה רבה.

עדי קול: אז קודם כל לטווח הקצר אנחנו נבצע את זה ואני מאוד מודה לכם, ועכשיו השאלה הגדולה בעיניי שמטרידה אותי עוד יותר, משרדי הממשלה.

עדי קול: אז יש פה חשש ויש פה חשד ואני מבינה שגם שני הפרופסורים שדיברתי איתם לא העבירו את הסוללות עצמן בדיקת מעבדה.

עדי קול: מי אחראי להגן על הציבור, משרד התקשורת, אני שואלת אתכם, מפני הסוללות?

מאיר שטרית: גם משרד הכלכלה, אני רוצה לציין, וגם מכון התקנים מפנה את הבעיה למשרד התקשורת.

מאיר שטרית: הם אומרים 'אנחנו לא אחראים', משרד הכלכלה אומר, 'זו לא אחריות שלנו, זה משרד התקשורת', ומכון התקנים שבעצם אין לו סמכויות לעשות בדיקה, הוא לא יכול לחייב את אף אחד.

מאיר שטרית: יש פה מישהו ממשרד התקשורת?

עדי קול: יש.

עדי קול: קודם כל אני רוצה להודות לכם שבאתם מקוריאה במיוחד לכאן וגם אנחנו מודים לכם כמובן על הבשורה.

<אילן בן-דב: יש רק אחד שהגיע מקוריאה.

<אילן בן-דב: כל השאר נמצאים פה.

עדי קול: אז מי שהגיע מקוריאה, אנחנו מודים לו.

עדי קול: מי שהגיע מקוריאה שירים את ידו ואני אודה לו.

<אילן בן-דב: הוא ישב איתי בקוריאה על הריקול.

עדי קול: אילן, אתה דיברת שוב ללא רשות דיבור.

<לי סונג חוי: (מדבר בקוריאנית).

<יונגיו פארק: (מתרגם): בשוק כרגע יש סוללות מזויפות וקל לקנות ולהגיע לסוללות מזויפות בשוק.

<יונגיו פארק: לפי דיווחים מסקיילקס יש כמה מקרים בגלל שהשתמשו בסוללות מזויפות.

<יונגיו פארק: מקרים כאלה בגלל סוללות מתנפחת, אי אפשר לסגור כיסוי לטלפון - - -

<היאן ג'ו ג'י: ואי אפשר להטעין גם.

עדי קול: אז אלה מקרים שאנחנו יודעים, אם יגיעו ויבקשו להחליף, אנחנו נבין שזו סוללה מזויפת ולא בהכרח תהיה אחריות על זה.

עדי קול: אנחנו מבינים שמדובר באחריות על סוללות מקוריות.

עדי קול: בסדר.

<לי סונג חוי: (מדבר בקוריאנית).

<יונגיו פארק: (מתרגם):

<יונגיו פארק: חוץ מהסוללות המזויפות אנחנו יכולים להחליף.

עדי קול: בסדר גמור, זה מה שאמרתי.

מאיר שטרית: תגיד לו שאנחנו אומרים תודה.

עדי קול: אנחנו מאוד מודים ואנחנו כמובן לא מדברים על החלפה של סוללות מזויפות, אלא רק סוללות מקוריות.

עדי קול: אנחנו חוזרים למשרד התקשורת.

עדי קול: אני אגיד לכם, העמדה שאנחנו גיבשנו בימים האחרונים מול היועצים המשפטיים אומרת שכשמגיע הטלפון הסלולרי אתם צריכים לתת לו איזה שהוא אישור סוג ואתם לא נותנים אישור סוג לסוללות.

עדי קול: מי אחראי לתת אישור לסוללות ואם יש תקלה כזאת, מי אחראי על זה?

עדי קול: מי אמור להגן על הציבור?

<נתי שוברט: אני רק רוצה לתקן את העובדה.

<נתי שוברט: שמי נתי שוברט, אני סמנכ"ל ספקטרום במשרד התקשורת שנושא הטלפונים הסלולרים נמצא באחריותי המקצועית.

<נתי שוברט: אני רוצה לתקן, אנחנו לא נותנים אישור סוג למכשירי סלולר, מאז חודש ספטמבר 2012 פטרנו מכשירים שעומדים בתנאים מסוימים שפרסמנו בצו תקשורת לעניין הזה מצורך בקבלת אישור סוג.

<נתי שוברט: עם זאת במסגרת - - -

עדי קול: השאלה שלי המשפטית היא מאוד חשובה.

עדי קול: אני קיימתי דיון השבוע בנושא נוסף על תקלות בממירים של הוט, שכשאתם פוטרים מאישור סוג האם עדיין נשארת לכם הסמכות לפקח?

<נתי שוברט: יש בידינו סמכויות שמוגדרות באותו צו שהן אומרות שאנחנו יכולים לפנות או לדרוש ממי שעוסק בסחר בציוד הזה לקבל כל ידיעה או מידע שקשור - - -

עדי קול: וקיבלתם ידיעה במקרה הנדון?

מאיר שטרית: דרשתם?

<נתי שוברט: אנחנו אכן פנינו - - -

עדי קול: מתי?

<נתי שוברט: בשבוע שעבר.

עדי קול: אבל זה מאוקטובר 2013.

<נתי שוברט: לנו נודע על כל העניין הזה ממש לפני עשרה ימים.

עדי קול: אין להם חובת דיווח כלפיכם?

<נתי שוברט: לא.

עדי קול: למי החברות אמורות - - -

מאיר שטרית: אולי אפשר לחייב את החברות לדווח לכם על כל מקרה, על מקרים שבהם יש תופעות כאלה?

מאיר שטרית: לדווח למשרד התקשורת ואז תדעו יותר מוקדם ותוכלו למנוע את זה.

<רועי ברית: אם אפשר להתייחס לזה.

<רועי ברית: אני רועי ברית, מהלשכה המשפטית של משרד התקשורת.

<רועי ברית: הסמכויות שיש לנו כיום הן סמכויות שגם היו קיימות לפני 2012, אלה סמכויות גם לפי חקיקה רלוונטית, חוק התקשורת, חקיקה מכוחו או חקיקה בפקודת הטלגרף האלחוטי.

עדי קול: מה הסמכויות?

<רועי ברית: אלה סמכויות לדרוש מידע, אלה סמכויות לעשות בדיקה בציוד ומדידות.

עדי קול: אז אי אפשר לעשות דרישת מידע קבועה, שאומרת ש'ברגע שיש תקלות כאלה, יש חשש, אתם תדווחו'?

<רועי ברית: כיום לא קבועה דרישה כזאת.

עדי קול: אנחנו דורשים אותה.

עדי קול: אני אזכיר לכולם, תפקיד חברי הכנסת לפקח על רשויות הממשלה, אתם רשות ממשלתית, אנחנו מרגישים שאין לכם מספיק מידע כדי להגן על הציבור.

עדי קול: במקרה הספציפי הזה נודע לכם לפני חודש ונודע לכם מהתקשורת כשמדובר על תהליכים שהתחילו באוקטובר 2013.

עדי קול: זאת אומרת שכבר באוקטובר 2013 אפילו מסלקום נאמר שיש בעיה בסוללות, שהסוללות מתנפחות ואפשר לעשות silent recall ואתם לא ידעתם על זה.

<נתי שוברט: לא, לא ידענו - - -

עדי קול: לא, אני שואלת את היועץ המשפטי מה צריך לעשות כדי לתקן את ה - - - קודם כל בעובדה שאתם יכולים לדרוש מידע, יש לכם סמכות.

<רועי ברית: יש לנו בהחלט סמכות - - -

עדי קול: למה לא עשיתם - - -

<רועי ברית: לדרוש מידע ואנחנו גם עשינו בה שימוש, אנחנו פנינו ל - - -

עדי קול: רק בדיעבד, רק כששמעתם מהתקשורת.

עדי קול: לא ביקשתם מידע באופן שוטף על התפוצצויות או על תקלות בסוללות?

<רועי ברית: לא, לא קבועה כיום דרישה כזאת, ואני גם רוצה להגיד שכיום, במשטר הקיים, שהוא משטר רישויי מאוד מקל, שהוא מבוסס על פטור, לא קבועה בו כיום - - -

עדי קול: סליחה, סליחה, אני מבינה, דקה - - -

מאיר שטרית: אנחנו לא נגד משטר מקל.

עדי קול: אנחנו הבנו את משטר הרישוי, הבנו שהמטרה הייתה לעודד תחרות ועדיין, אפשר להקל על הרישוי בלי לאבד את הפיקוח.

עדי קול: לכם יש אחריות כאן על הציבור ועל טובתו ועל שלומו וכאן היו מקרים - - - תראו, אם ב-2013 הייתם יודעים שיש סכנת התנפחות אולי אז הייתם מתערבים והייתם דורשים שכן יהיה ריקול ולא היינו מגיעים לפיצוצים האלה.

עדי קול: אנחנו כרגע, חברי הכסת שנמצאים פה ואנחנו מייצגים את הציבור, שוב, זה מה שאנחנו עושים כאן, דורשים מכם לבקש מהחברות לדווח באופן אקטיבי ובאופן שוטף כשיש תקלות.

<רועי ברית: בהחלט אפשר לבחון לקבוע הוראה כזאת ואם זה לא אפשרי על פי החקיקה הקיימת אז - - -

עדי קול: אז אפשר לתקן חקיקה ואנחנו מבקשים מכם, אחת הקריאות מהוועדה הזאת תהיה לקבל תשובה תוך חודש ימים איך אתם הולכים לטפל בנושאים כאלה בעתיד.

מאיר שטרית: בדיוק.

מאיר שטרית: אפשר להכין הצעת חוק, אנחנו לא מעוניינים, אנחנו מעוניינים לפתור את הבעיה.

<רועי ברית: אנחנו בהחלט נבחן את ההצעה הזאת.

עדי קול: תוך חודש נקבל הודעה האם אתם מוכנים - - - או אם צריך לשנות את התקנות, ואם לא, להוציא דרישה עכשיו על דיווח שוטף.

עדי קול: אני מחפשת שני פתרונות, פתרונות בטווח הקצר קיבלנו, קיבלנו אפשרות לקרוא חזרה לציבור ולהחליף את הסוללות האלה, עכשיו אני מדברת על פתרון לטווח הארוך.

עדי קול: לטווח הארוך אני רוצה שיהיה פיקוח שוטף על הסוללות האלה.

עדי קול: היום אזרח, כל אזרח בישראל, יש לו טלפון סלולרי, יש לו מטען, יש לו טלפון והוא טוען אותו באופן שוטף.

עדי קול: ילדים, זקנים, נשים, אנשים שלא יכולים לבוא ולהגיד 'אה, רגע, התנפח לי, עכשיו אני הולך להחליף', אנשים שצריך להגן עליהם, מניעתית.

עדי קול: לכן אני מבקשת שאתם כמשרד התקשורת תעשו את זה.

<רועי ברית: אנחנו בהחלט מפעילים משטר פיקוח וזה מתבסס, בין היתר, על תלונות שמגיעות מהציבור.

<רועי ברית: למיטב ידיעתי לא הגיעו תלונות במקרה הזה.

<רועי ברית: אלינו למשרד - - -

עדי קול: אני חוזרת ואומרת, היה פה הסכם סודיות ולכן אף אחד לא יכול היה להתלונן.

עדי קול: הם פנו לחברה, קיבלו פיצוי וחתמו על הסכם סודיות.

עדי קול: אף אחד לא יכול היה להגיע, לא אליי ולא אליכם.

<אילן בן-דב: גם אף אחד לא ידע שסוללה נפוחה היא מסוכנת.

עדי קול: דיברת שוב, אתה תאבד את רשות הדיבור שלך בסדר הנכון.

<נתי שוברט: אנחנו, גם במשרד התקשורת, הגם שאנחנו רשות מבצעת, אנחנו גם דואגים לשלום הציבור ובהחלט אנחנו בוחנים עכשיו לאור המידע שאנחנו אוספים האם אנחנו צריכים לשנות משהו, בין בחקיקה ובין אם בדרישה שהיא כבר בסמכותנו, ובהחלט זה מקובל שאנחנו נשקול את זה ונדווח לוועדה המכובדת הזאת תוך הזמן שנקבת.

עדי קול: חודש ימים, תודה רבה.

עדי קול: משרד הכלכלה, יש לכם יד ורגל בעניין, אפשרות להגן על הציבור?

<גריגורי גרוזמן: שלום לכולם, שמי גרגורי גרוזמן, אני מנהל תחום בכיר במינהל תקינה במשרד הכלכלה ואני אחראי על מוצרי חשמל ואלקטרוניקה במינהל שלנו.

<גריגורי גרוזמן: קודם כל אני רוצה להגיד שלא קיבלנו שום מידע ושום תלונות לגבי הסוללות המסוכנות האלה וידענו על כל הסוגיה הזאת רק מכלי התקשורת, כלומר לפני עשרה ימים, שבועיים.

עדי קול: אנחנו שמחים שיש כלי תקשורת שהציפו את הסוגיה הזאת, כי לא הייתה דרך אחרת שנדע עליה.

עדי קול: כמו שאתם מבינים, היה הסכם סודיות גורף לכל מי שמעורב.

<גריגורי גרוזמן: בעצם לפי החוק שעליו מבוססת העבודה שלנו יש לנו סמכויות די רחבות לדרוש בדיקות, ריקול וכו' וכו' וכו', אבל הסמכויות שלנו מתייחסות למוצרים שחלים עליהם תקנים רשמיים בלבד.

<גריגורי גרוזמן: אם על המוצר לא חל תקן בכלל, או תקן לא רשמי, הסמכויות שלנו נגמרות בנקודה הזו.

עדי קול: לסלולרי יש תקן ולסוללות אין תקן?

<גריגורי גרוזמן: לסלולרי יש תקן ובצו, שזה מסמך שלנו, למכס, לגבי הגבלות ביבוא, יש דרישה לקבלת אישור תקן ממכון התקנים לטלפון הסלולרי עצמו, אבל אין תקן רשמי שחל על הסוללות, וזאת אומרת שלסוללות אנחנו לא עושים שום דבר כי - - -

עדי קול: ואתה חושב שצריך שיהיה תקן ישראלי לסוללות.

<גריגורי גרוזמן: יש תקן ישראלי לסוללות - - -

עדי קול: והוא לא רשמי?

<גריגורי גרוזמן: דף ראשון אני הדפסתי, זה הדף שמסביר את חלות התקן, על מה הוא חל, אבל התקן הזה הוא לא רשמי, זאת אומרת אין לנו סמכות - - -

עדי קול: ומה צריך לעשות כדי להפוך תקן לרשמי?

<גריגורי גרוזמן: יש לנו תהליך, השר שלנו רשאי להכריז על התקן כרשמי ויש תהליך מסוים, שם התייעצות וכו' וכו'.

מאיר שטרית: אתם בדרך לשם?

<גריגורי גרוזמן: לא, בינתיים אנחנו לא התחלנו שום דבר, כי, שוב אני אומר, אנחנו קיבלנו את המידע הזה לפני עשרה ימים.

עדי קול: אוקיי, אז אחת הפניות שאנחנו נצא מפה, פנייה לשר הכלכלה לבחון את האפשרות להכריז על התקן הסלולרי כתקן רשמי - - -

מאיר שטרית: תקן לסוללות.

עדי קול: סליחה, הסוללות, לא הסלולרי.

<גריגורי גרוזמן: יש עוד נקודה אחת, שיש תקן שלנו שהוא מבוסס על תקן אמריקאי, אבל יש גם תקנים זרים שאולי קודם צריך לאמץ את התקנים האלה, אולי בתוך תקן אחד, או בתוך כמה תקנים.

<גריגורי גרוזמן: יש רגולציה, דרךל אגב, בחו"ל.

עדי קול: אנחנו נבקש משר הכלכלה לתת לנו תשובה לגבי התקינה של נושא הסוללות בישראל, בין אם על ידי אימוךץ של תקן זר ובין אם על ידי אימוץ של התקן הישראלי כתקן רשמי.

עדי קול: תודה.

עדי קול: כן, בבקשה, אני הפסקתי אותך.

<נתי שוברט: בהקשר הזה אני רוצה לציין שבאותו צו שפוטר מהחובה באישור סוג כן יש חובה שסוללות ליתיום שמתלוות עם המכשיר תעמודנה בתקנים בינלאומיים שאחד מהם, ה-US, שזה תקן אמריקאי, שהתקן הלא רשמי של מכון התקנים מתבסס עליו וגם על תקן בינלאומי נוסף.

<נתי שוברט: זאת אומרת מי שמייבא לארץ ציוד סלולרי שיש בו סוללות ליתיום חובתו, וזו החובה שלו הרגולטורית, שהסוללות יעמדו בתקן הזה.

עדי קול: ואם הייתה סדרה פסולה, איך אנחנו אמורים לדעת על זה?

<נתי שוברט: זה סיפור אחד, אני גם לא בטוח שאפשר היה - - - אני לא יודע, אני לא מומחה לסוללות, אבל לא ברור לי, מכל מה ששמעתי עד היום, גם אם היו עוברים את הבדיקה של התקן הישראלי, אם אכן היו מגלים שבסוללות האלה חלה תקלה בתהליך הייצור.

מאיר שטרית: כן, אבל אם תהיה חובת דיווח על תקלה, אז אתם תקבלו את הידיעה ואז תוכלו לפעול.

<נתי שוברט: נכון.

עדי קול: אני רוצה לפנות ל - - - אתם נחשבים המשווקים?

עדי קול: המפעילים.

עדי קול: אנחנו פנינו למשרד התקשורת בבקשה לדרוש מכם דיווחים, השאלה אם אתם באופן יזום יכולים להתחייב על דיווח במקרים של תקלות, כי אתם בעצם אלה שמגיעות אליהם הפניות.

עדי קול: כשהגיעו אליכם הפניות הנוכחיות מה עשיתם, למי דיווחתם והאם אתם מוכנים להתחייב לדווח למשרד התקשורת?

עדי קול: יש פה סדר, אחד אחרי השני.

<שלומית אבינח: פלאפון, סלקום ופרטנר.

מאיר שטרית: האם בכלל קיבלתם תלונות?

<עידו רוזנברג: אני עידו רוזנברג, חברת פלאפון, משנה ליועץ המשפטי, אחראי לנושא רגולציה.

<עידו רוזנברג: אנחנו קיבלנו פניות, הגיעו אלינו לקוחות עם סוללות מתנפחות.

<עידו רוזנברג: כמו כל חברה אחרת שמוכרת מכשירים סלולריים, כל חנות, לצורך העניין, אנחנו העברנו את הנושא לסקיילקס, היבואן, סקיילקס העבירו את זה ליצרן, לסמסונג.

עדי קול: האם אנחנו יכולים לבקש מכם להעביר את הפניות האלה גם למשרד התקשורת?

מאיר שטרית: מתי זה קרה, אגב?

<עידו רוזנברג: זה קרה החל מרבעון שלישי 2013.

<עידו רוזנברג: כמו כל גורם אחר שמשווק מוצר, ברגע שנתגלתה בעיה כלשהי במוצר, הוא פונה אחורה ליבואן, מיידע אותו והיבואן/היצרן מבצע את הבדיקות.

<עידו רוזנברג: ליידע את משרד התקשורת?

<עידו רוזנברג: אני באופן אישי לא רואה את הטעם בכך, כי אני לא חושב שלמשרד התקשורת יש את היכולת להתמודד עם כל פנייה - - -

עדי קול: בנוסף, לא במקום.

עדי קול: אני מבקשת יידוע נוסף.

עדי קול: יש להם אפשרות לקרוא לבדיקות וכן לעשות פיקוח ולכן אנחנו רוצים להציף את זה מהשטח.

<עידו רוזנברג: את שואלת אותי לעמדתי.

עדי קול: כן, עמדתך, אם אתה מוכן.

עדי קול: לא עמדתך, האם אתה חושב שזה - - -

<עידו רוזנברג: כמובן שאנחנו מוכנים, אין לנו התנגדות לדווח כזה דבר, אני לא סבור שלמשרד התקשורת יש את הכלים לאסוף ולכמת את המשמעות של פניות כאלה, כי פניות יש רבות ומכל מיני סיבות, כמו שאמרו פה אנשים מכובדים אחרים.

עדי קול: כן, אבל אתם לא מדווחים על כל תקלה, אתם מדווחים כשאתם רואים שיש איזה שהיא תופעה.

עדי קול: אם יש תופעה של התנפחות אתם מדווחים עליה.

עדי קול: אנחנו מבקשים לדווח על תופעות.

<עידו רוזנברג: אז זו שאלה בסופו של דבר מה ייקבע, אם ייקבע על ידי משרד התקשורת, איך תוגדר אותה פנייה, מתי יוגדר שפונים, מתי יוגדר שהפנייה ליבואן מספקת.

<עידו רוזנברג: בסופו של דבר צריך להחליט, כי המטרה היא הרי לא להעמיס על משרד התקשורת בכל פנייה של כל לקוח על כל בעיה.

עדי קול: המטרה היא קודם כל להגן על הציבור.

עדי קול: לפני שאנחנו צריכים להגן על משרד התקשורת המטרה היא להגן על הציבור, ולכן אם יש תופעה - - - אני יודעת שכשאתם מרגישים שיש תופעה של התנפחות אתם מעבירים את המידע.

עדי קול: הרי לא כל תקלה שמגיע האזרח ואומר שהייתה לו תקלה בטלפון ולכן אני מבינה שאתם יודעים מתי יש תופעות שאתם מעבירים הלאה.

עדי קול: כשאתם מעבירים הלאה, אנחנו נשמח אם גם משרד התקשורת יידע על זה.

<עידו רוזנברג: בהחלט.

<עידו רוזנברג: בסופו של דבר יצטרכו להיקבע, בהנחה שהמשרד יחליט כך, איזה שהן אמות מידה למתי מדווחים על מנת באמת להגיע למטרה שעליה את מדברת.

מאיר שטרית: מה עם קומונסנס?

מאיר שטרית: תקלה אחת לא מדווחים, עשרות תקלות יש בעיה ומדווחים.

<עידו רוזנברג: רצוי בדרך כלל לקבע את הקומונסנס כדי שהוא יהיה ברור לכולם.

עדי קול: נציג סלקום?

<דורי צ'יקו: קודם כל כמו שאמרו, אנחנו גם יידענו, גם ציינו את זה בוועדה, גם את סקיילקס וגם את סמסונג.

<דורי צ'יקו: ספציפית לשאלה, אין לנו שום בעיה ומניעה ליידע את משרד התקשורת שיש תופעה שאנחנו רואים בה עניין.

עדי קול: תודה רבה.

<אורי ויטנר: שלום, שמי אורי ויטנר, מפרטנר.

<אורי ויטנר: כמובן שאין לנו התנגדות.

עדי קול: הוטמובייל?

עדי קול: לכם יש התנגדות נחרצת?

<אבי יוסוביץ': לא, ממש לא.

<אבי יוסוביץ': להיפך.

<אבי יוסוביץ': אנחנו גם הודענו לסקיילקס בעבר.

<אבי יוסוביץ': אנחנו פנינו אליהם, דרך אגב, מעולם לא קיבלנו פנייה רשמית מסקיילקס לגבי איזה שהיא תקלה.

<אבי יוסוביץ': לאחר מכן ברגע שפנינו אז בעצם קיבלנו כמות קטנה של סוללות, רק להחליף תקלות ספציפיות.

<אבי יוסוביץ': בגלל זה אני אומר, ברמה האופרטיבית, ברגע שנכנסים לעניין הזה חשוב שקודם כל יציידו את האופרטורים בסוללות מספיקות כדי לספק אותן בסופו של דבר ללקוחות.

עדי קול: אז אני רוצה לשאול, האם נמצאות מספיק סוללות בארץ כדי שאפשר יהיה להחליף את המקרים האלה?

<אילן בן-דב: התשובה היא כן.

<אילן בן-דב: אני הכנתי מבעוד מועד, יש למעלה מ-50,000 סוללות שמוכנות במחסנים שלנו.

<אילן בן-דב: וממה שקראתי בעיתון, ודאי אפשר יהיה לשאול את המפעילים, יש עשרות אלפי סוללות בידי המפעילים שסמסונג העבירו להם, אבל בסקיילקס יש למעלה מ-50,000 יחידות שהכנו מבעוד מועד.

<ירון לוינסון: שמי עורך דין ירון לוינסון, אני מרשות ההסתדרות לצרכנות.

<ירון לוינסון: לקראת הדיון אני הסתכלתי פה על הנושא קצת ואני ראיתי שעל אותו נושא בדיוק, לפני עשר שנים, כאן בכנסת ישראל, בוועדת הכלכלה, היה דיון שהכותרת שלו היא 'בטיחות מכשירי הטלפון הסלולרי ואביזריהם', ואתם יודעים למה היה הדיון הזה?

<ירון לוינסון: כי התפוצצה סוללה.

<ירון לוינסון: יש פה 15 עמודים של כל מה שאנחנו מדברים עכשיו, תקן, לא תקן, אחריות, איך - - - כמו שהשפה הקוריאנית, לא הבנו אותה כלום, מי שאחראי, את קוראת את זה ואת לא מבינה גם כלום.

<ירון לוינסון: פשוט לא ייאמן.

<ירון לוינסון: אותו דבר, רק להעביר את השמות של זה לפה.

<ירון לוינסון: ההחלטה הייתה, אומר חבר הכנסת - - - לא נקריא שמות אבל רשלנות פושעת, אין תקן, אין מי שיפקח, הציבור בסכנה, סוללה שהתפוצצה - - -

עדי קול: קודם כל אני חייבת להגיד, נעשה תהליך מאוד ארוך, יש תקן והוא לא רשמי - - -

<ירון לוינסון: עשר שנים.

עדי קול: בסדר.

<ירון לוינסון: 'אני מסכם', אומר יושב ראש ועדת הכלכלה דאז, 'אני מתחיל עם הבעיה היותר קשה של הסוללות ואני חושב שאנחנו שמענו את העובדה שיש ירידה דרסטית בבטיחות של הסוללות הסלולריות ועל כן אנחנו מבקשים משר התמ"ת', היום זה כלכלה, 'באופן דחוף לאמץ את התקן כמה שיותר מהר והוא אמור להופיע במהלך החודש בוועדת הכלכלה ואני אשמח אם באותו יום הוא יודיע שהוא מאמץ את התקן ומגביר את הפיקוח על - - -'.

<ירון לוינסון: כך וכך, לפני עשר שנים, סוללה שהתפוצצה ואנחנו היום נמצאים ו - - -

עדי קול: אני חייבת להגיד, יש תקן, אמנם לא רשמי, יש בעיה עם הפיקוח, אני מסכימה.

עדי קול: שוב, אנחנו כמובן שלא ניתן דין וחשבון על דברים שקרו כאן לפני עשר שנים, אבל אנחנו נתעקש שהדברים האלה ייקרו.

<ירון לוינסון: את פה שאלת מי אחראי, מה אחראי, אז גם לא ידעו מי אחראי ומה אחראי.

<ירון לוינסון: אני קראתי את הכול, היה ויכוח אם משרד הכלכלה אחראי, משרד התקשורת, גם היום חלוקת הסמכויות היא לא ברורה, היא מטושטשת לחלוטין.

<ירון לוינסון: כאן אני מגיע לעניין שלנו.

<ירון לוינסון: אותי מעניין הצרכן, לא מעניין אותי כרגע מי אשם, לא אשם.

<ירון לוינסון: אנחנו רוצים הגנה על הצרכן, נקודה.

<ירון לוינסון: לא אכפת לנו מה.

<ירון לוינסון: עם המחירים הייתה הוזלה יפה וזה יפה, משרד התקשורת מוזיל, כל הכבוד, למרות שהוא התחיל גבוה הוזיל.

<ירון לוינסון: החבילות, שהיו קנסות על יציאות, בזמנו גם איכשהו טופל וסודר העניין לטובת הציבור.

<ירון לוינסון: נושא הבטיחות, נושא האחריות, נושא הריקול, מי אחראי על הכול, עד היום זה נשאר פתוח לחלוטין, יש פשוט שוק פרוץ גם של החנויות, גם של - - -

מאיר שטרית: תזכור רגע שזו גם אחריות של אזרחים.

מאיר שטרית: אם אזרח קונה סוללה מזויפת ושם אותה בטלפון שלו, הוא מסכן את עצמו.

מאיר שטרית: זה לא תמיד החברות.

<ירון לוינסון: מסכים לחלוטין.

<ירון לוינסון: זה חייב להיות ברור.

<ירון לוינסון: תשמע, מי שקונה וחוסך, אני לא אומר, אבל עדיין תראה מה קרה פה.

<ירון לוינסון: יכול להיות, פה הנושא היה בשקט, אולי יש חברות אחרות שקרו אותן תופעות והשקט נשמר ולא יודעים?

<ירון לוינסון: מי יתקע לנו שזה לא כך הדבר?

<ירון לוינסון: אני לא יודע מה היה, לא נאמר.

<ירון לוינסון: בקיצור, מה שאני רוצה להגיד, שהרגולציה - - - יש היום מדיניות של שר הכלכלה להוריד את הרגולציה, לפתוח, לפתוח.

<ירון לוינסון: אוקיי, להוריד את המחירים, מצוין, אבל - - -

עדי קול: לפתוח בלי לאבד את הכוח.

<ירון לוינסון: בדיוק, אבל מה שקורה פה, יש פה איבוד של הפרופורציות, איבוד של הפיקוח שיכול להיות שהוא יכול לווסת ולהגן.

<ירון לוינסון: הגנה על הציבור זה לא רק הגנה על המחיר, זה גם על המוצר וגם על הבטיחות והגיע הזמן שאולי מכאן ולהבא אנחנו נוכל להגיע, כמו שאמרת, להנחיות ברורות למשרדים הרלוונטיים שלא עושים את עבודתם נאמנה בעניין הזה.

עדי קול: תודה.

<יובל אביעד: גברתי, שלום.

<יובל אביעד: עורך דין יובל אביעד, אני מהלשכה המשפטית של משרד הכלכלה ואני רוצה לומר כמה דברים.

<יובל אביעד: דבר ראשון שאני רוצה לומר, אני לא הייתי פה לפני עשר שנים, זה בטוח, אבל אני חושב שיש הסדרה רגולטורית שכבר קבועה בדין.

<יובל אביעד: יש את צו התקשורת שמסדיר ומתייחס גם לתקן בטיחות מסוים, כזה או אחר, אבל הוא מסדיר את זה.

עדי קול: ממתי יש את הצו הזה?

<יובל אביעד: הצו הזה מסדיר את זה משנת 2012 - - -

עדי קול: אז קודם כל כן הייתה התקדמות.

<יובל אביעד: עכשיו יכול ונכון שגברתי צודקת שמשרד התקשורת צריך אולי לשקול את הרחבת הסמכויות שלו, כפי שאנחנו עשינו בחוק התקנים כאשר הורדנו את הנטל הבירוקרטי בענייני יבוא אבל הגברנו את האחריות של האכיפה של הממונה ויצרנו גם כלים של אחריות על עוסקים יבואנים, קרי יבואנים מהצד השני, כדי לאזן את המשוואה.

<יובל אביעד: זה דבר שהם יכולים לשקול והם יכולים לעשות את התיקון הנדרש.

<יובל אביעד: אבל מאוד חשוב לי לומר, כשבמקום שיש רגולציה והיא רגולציה כפולה, בדרך כלל ההכרזות הרשמיות של שר הכלכלה הן לא - - - יש כמה דרכים להפוך תקן לתקן מחייב במדינת ישראל.

<יובל אביעד: דרך אחת זה באמת באמצעות סעיף 8 לחוק התקנים, ששר הכלכלה מכריז רשמית על תקן.

<יובל אביעד: מצד שני יש אפשרות לחייב עמידה בתקן מכוח רגולציה שהיא לא של משרד הכלכלה, דוגמה, תקנות תכנון ובנייה מאמצות הרבה תקנים שהם אינם תקנים רשמיים ובכך הופכים אותם לתקנים מחייבים.

<יובל אביעד: אני חושב שבצו התקשורת יש התייחסות לתקן בטיחות סוללות, אולי לא לתקן הישראלי עצמו, אבל יש רשימה של תקנים שכן קיימים בתוך הצו עצמו ולכן במקום שיהיה כפילות, כפל של רגולציה, חשוב לי לומר שגם שר הכלכלה ייקח את זה בחשבון כאשר הוא יבוא ויבחן האם יש מקום לאמץ תקן רשמי.

עדי קול: תודה רבה.

<נתי שוברט: אפשר רק להוסיף נתון מספרי כלשהו?

<נתי שוברט: בשבוע האחרון, אחרי שפנינו לכל מי שידוע לנו שהוא מייבא ציוד מהסוג הזה, של סמסונג S4, אז לפי המידע שהצטבר נכון לאתמול בערב, סדר גודל של מעט יותר מ-200,000 מכשירים שדווח לנו ששווקו ללקוחות שמשתמשים בהם, דווח לנו על סדר גודל של קצת פחות מ-8,500 סוללות שכבר הוחלפו.

<נתי שוברט: זה אומר בערך 4% ומשהו, ולפי מה שלפחות אמרו, אם הבנתי נכון, נדמה לי המפעילים בסקירה שלהם, או תוך כדי הדיבורים, או מישהו אחר ציין, או אילן ציין את זה, שמאז דצמבר 2013 כבר - - -

עדי קול: אנחנו מבינים שעוד לא הסתיימו - - - התחילה ההחלפה ולא הסתיימה ויש עוד מכשירים בשטח.

עדי קול: אני שאלתי ואני רוצה לשאול, אני חוזרת לסמסונג, לא הבנו, האם אתם הולכים לקרוא לסדרה מסוימת לבוא ולהחליף את המכשירים, או למכשירי סמסונג S4?

<ג'ונג באם לי: (מדבר בקוריאנית).

<היאן ג'ו ג'י: (מתרגמת):

<היאן ג'ו ג'י: אנחנו נודיע דרך המפעילים של סמסונג כן ללקוחות שהם מחזיקי מכשיר S4 ובמידה שהם מחזיקים במכשירים של סמסונג ולא מכשירים מזויפים או בטריות מזויפות אנחנו כן נבצע החלפה.

עדי קול: תודה רבה.

עדי קול: לפני שאני מסיימת אני רוצה לפנות לחברת סקיילקס.

עדי קול: ישבתם בשקט, כי לא פניתי אליכם.

עדי קול: אני מודה לכם שישבתם בשקט.

עדי קול: מטריד אותי, אני חייבת לומר, מטרידה אותי ההשתקה, מטרידה אותי העובדה, שמענו דיווחים בתקשורת שהגיעו הביתה אנשים בכירים מהחברה להחליף את הטלפונים ולהחתים על הסכם סודיות, מטריד אותי שאם לא היינו יודעים את זה בדרך כזו או אחרת מהתקשורת לא היינו יודעים.

עדי קול: איך אני יכולה לסמוך על זה שאתם כיבואן, שוב, אנחנו כמובן נרצה להגביר את הרגולציה, אבל שאתם כיבואן לא מונעים מאיתנו מידע?

עדי קול: הסכם הסודיות עם הפרופסורים מטריד אותי עוד יותר.

<יהל שחר: אני אתייחס לכל מה שאמרת.

<יהל שחר: קודם כל דבר ראשון מתחילת הדרך, גם אילן הוביל את רוב הדרך, אנחנו בקשר רציף ואינטנסיבי עם סמסונג, שסמסונג הוא היצרן.

<יהל שחר: כל דבר אנחנו עושים איתם בתיאום, הקשר הוא אינטנסיבי וכולל הגעות של משלחות טכניות משם.

<יהל שחר: דבר שני, גם בצורה עניינית, ואני אומר במקביל - - -

עדי קול: אני מוסיפה שאלה, אין לכם חובה לדווח לרשות לניירות ערך?

<יהל שחר: אנחנו ממלאים את כל החובות שלנו לדיווחים לרשות לניירות ערך, גם את זה בחנו ועד היום מילאנו את כל החובות שלנו, לדעתנו כדין.

<יהל שחר: אחת.

<יהל שחר: שתיים, גם בצורה עצמאית אנחנו, בדירקטוריון שלנו, במקביל לכל התשובות שקיבלנו מסמסונג, אנחנו עשינו ועדיין עושים בדיקה עצמאית מול המומחים שהם - - -

עדי קול: נכון וקיבלתם חוות דעת שאנחנו כולנו שמענו אותה.

<יהל שחר: אנחנו קיבלנו חוות דעת ראשונית מפרופ' אורבך.

<יהל שחר: חוות הדעת הראשונית היא ללא בדיקה טכנית עדיין, אני מזכיר שחוות הדעת הראשונית הזאת עדיין כפופה להרבה מאוד שאלות, כולל זה שלידיעתך פרופ' אורבך הוזמן אתמול או שלשום ונפגש עם נציגי סמסונג - - -

עדי קול: נפגש עם הקוריאנים, אני יודעת.

עדי קול: דווח לי.

<יהל שחר: הכול בשיתוף פעולה וכו'.

<יהל שחר: אז אנחנו עושים - - -

עדי קול: סליחה רגע, אני רוצה לשאול שאלה.

עדי קול: אתה ישן בשקט בלילה?

<יהל שחר: אני ישן בשקט כשאני מקבל את כל הנתונים מהמומחים שלי - - -

עדי קול: אבל אתה אומר לי שעוד לא קיבלת, אתה ישן בשקט?

<יהל שחר: התשובה היא כן.

עדי קול: אתה מרגיש שזה בסדר?

עדי קול: הסוללות מתפוצצות והכול בסדר?

<יהל שחר: התשובה היא שאני שואל את השאלות, גם את היצרן וגם את המומחים שלי, אני נמצא במהלך בדיקה, אני לא עושה דברים פזיזים, כמו שיכול להיות שאחרים היו רוצים שנעשה, אני עושה את התהליך בצורה סדורה, כמו שנדרש לפי התקינה.

<יהל שחר: אחת.

<יהל שחר: לגבי הסכם הסודיות, זה נהוג בכל מגזר שהוא לעשות הסכמים ברגע שיש לקוחות שבאים ומתלוננים ואתה בא ועושה איתם הסדר.

<יהל שחר: זה נהוג בכל מקום וגם במקומות אחרים - - -

עדי קול: אבל אתה מבין שאם אילן לא היה יוצא עם זה לתקשורת, או מי שלא יצא עם זה לתקשורת, אנחנו לא היינו יודעים על זה?

עדי קול: אתם השתקתם ומה שאנחנו עכשיו מגיעים זה למצב שאנחנו כן עושים ריקול בעקבות הפנייה הזאת, אחרת לא היינו יודעים על זה.

<יהל שחר: אני לא אכנס למניעים של אילן - - -

עדי קול: בסדר, נכון.

עדי קול: צודק.

<יהל שחר: לא, אני רוצה להגיד את זה, כיוון שגם את פתחת ככה, גם אני לא רוצה להיכנס למניעים של אילן וזה דיון אחר והוא לא לענייננו.

עדי קול: לא קשור למניעים, איך היינו יודעים על התקלות האלה?

<יהל שחר: אז אני אומר, אנחנו מהרגע - - - אנחנו זה גם אילן, דרך אגב, בהתחלה, ואנחנו ממשיכים, מהרגע שזה עלה אנחנו פעלנו כל הזמן בצורה מאוד מאוד אינטנסיבית מול סמסונג ובמקביל ובמהלך הבדיקה הזאת וברגע שאנחנו נסיים את הבדיקה - - -

מאיר שטרית: כשתיגמר הבדיקה אתם תעבירו את התוצאה לידיעת הוועדה?

<יהל שחר: כמובן.

עדי קול: בסדר גמור.

מאיר שטרית: תודה רבה.

עדי קול: לפני שאני מסכמת, אתה רוצה לומר?

מאיר שטרית: אני רוצה לומר שלוש מילים.

מאיר שטרית: קודם כל אני מברך את היושבת ראש על היוזמה, אני חושב היא חשובה ביותר, להבטיח את בטחון הציבור ואין שום כוונה פה לתקוף אף אחד, הכוונה שלנו למנוע חלילה סכנה מהציבור ועדיף, איך אומרים?

מאיר שטרית: כל הנזהר מונע אסון.

מאיר שטרית: בעניין הזה אני גם מודה באמת לחברת סמסונג על זה שנענו לקריאה של יושבת ראש הוועדה ושלי לצאת בקריאה לאנשים להחליף ולהודיע לאנשים שהם יכולים להחליף.

מאיר שטרית: אני חושב שזה דבר חשוב לעשות.

מאיר שטרית: זו המטרה ואני חושב שהוועדה היום השיגה באמת כמה תכליות, גם החלפת הסוללות שעלולות חלילה להתנפח, אז עדיף ללכת בדרך הבטוחה ולא להסתכן בשום דבר, וגם משרדי הממשלה, גם משרד התקשורת וגם משרד הכלכלה, אני מקווה באמת שיעשו פעולה.

מאיר שטרית: אני מציע, גברתי יושבת הראש, לא לחכות עשר שנים עד שנדע אם יש תוצאות, אלא לעשות עוד איזה דיון עם חברי הממשלה הרלוונטיים בעוד חודש-חודשיים לברר האומנם נעשו הפעולות שנאמרו פה.

עדי קול: תודה רבה.

עדי קול: אתה רוצה דברי סיכום?

<אילן בן-דב: לא סיכום.

<אילן בן-דב: תודה.

עדי קול: אני רוצה לסכם.

עדי קול: קודם כל אני מודה לחבר הכנסת שטרית ולכל המשתתפים בדיון, שהגעתם השכם בבוקר לירושלים.

עדי קול: אני רוצה להגיד מספר דברים.

עדי קול: לא נחה דעתי.

עדי קול: אני מבינה שמנכ"ל סקיילקס ישן טוב בלילה, אני לא אישן טוב בלילה עד שאני לא ארגיש שכל התהליך הזה הסתיים והוחלפו הסוללות, ולכן אני רוצה להודות לחברת סמסונג שהסכימו לעשות את התהליך הזה, אין צורך לקרוא לו ריקול, אבל לקרוא להחלפה של מחזיקי המכשיר S4 והחלפה של הסוללות, החלפה מניעתית, כדי שנמנע את ההתנפחות העתידית.

עדי קול: אני מאוד מעריכה את זה ואני מודה לכם.

עדי קול: אנחנו נפנה מכאן גם למשרד התקשורת לבקש לשקול את האפשרות להרחיב את הפיקוח על הסוללות ולדרוש באופן קבוע דיווח שוטף של תופעות חוזרות ונפוצות ולא תופעות יומיומיות.

עדי קול: אנחנו מרגישים שברגע שוויתרנו על אישור הסוג, אמנם הוספנו את התחרות והקלנו על תהליך היבוא, אבל אולי פגענו בציבור באובדן יכולות פיקוח ואני חושבת שצריך לשקול את האפשרות להרחיב אותן בדרך כזאת.

עדי קול: אני מרגישה שיש לכם היום תחת הצו הנוכחי את האפשרות לדרוש מידע באופן שוטף ואתם יכולים ליישם אותו ואני אבקש לקיים דיון נוסף בעוד חודש ולשמוע מה נעשה בנושא של הסוללות.

עדי קול: אותו דבר למול משרד הכלכלה.

עדי קול: אנחנו נפנה לשר הכלכלה ונבקש לאמץ את התקן הרשמי או לבחון את האפשרות לאמץ תקנים מחמירים יותר כדי שתהיה דרך לפקח על הסוללות.

עדי קול: אני מרגישה שאם לא היה פה, קוראים לזה whistleblower, אם לא היה מי שידווח על התהליך הזה לא היינו יודעים והייתה פה השתקה והיינו מסכנים את שלום הציבור וזה חבל.

עדי קול: כאמור, התפקיד של הוועדה הזו לייצג את הציבור וזה מה שהיא מנסה לעשות.

עדי קול: אני מודה לכולם ואנחנו נתכנס פה שוב בעוד כחודש לדיון נוסף, לשמוע פרטים גם ממשרד הכלכלה וגם ממשרד התקשורת.

עדי קול: תודה לכולם.